
HOTĂRÂRE

cu privire la monitorizarea

reflectării subiectelor de interes public, în perioada aprilie-iunie,

în emisiunile „Panorama zilei” și „Mesager”
din serviciile de programe „Radio Moldova” și „Moldova 1”

În conformitate cu prevederile art.56 alin.(6), art.58 lit.c) din Codul audiovizualului al Republicii Moldova şi în baza

p.42 lit.d), m)-o) din Regulamentul Consiliului de Observatori al Instituţiei Publice Naţionale a Audiovizualului Compania "Teleradio-Moldova", aprobat prin Hotărîrea Consiliului de Observatori nr.1/3 din 09.02.2007,

în urma examinării Raportului de monitorizare nr.3 al Centrului pentru Jurnalism Independent „Reflectarea de către mass-media a subiectelor de interes public” pentru perioada aprilie-iulie 2011, prezentat de Ion Mazur, Coordonator de proiect, IJC,
Consiliul de Observatori

HOTĂRĂŞTE:

1. Se ia act de Raportul de monitorizare nr.3 al Centrului pentru Jurnalism Independent „Reflectarea de către mass-media a subiectelor de interes public” pentru perioada aprilie-iunie 2011.
2. Anexa Raportul de monitorizare nr.3 al Centrului pentru Jurnalism Independent „Reflectarea de către mass-media a subiectelor de interes public” pentru perioada aprilie-iunie 2011 este parte integrantă a prezentei hotărâri.
3. Prezenta hotărâre intră în vigoare în ziua adoptării.

Prezenta hotărâre a fost adoptată cu votul a 5 membri ai Consiliului de Observatori.
Preşedintele

Consiliului de Observatori                                                       Eugeniu Rîbca
Secretarul şedinţei

Consiliului de Observatori                                                      Viorica Bogatu
Anexă

Reflectarea de către mass-media a subiectelor de interes public
Raport de monitorizare nr.3

Aprilie – Iunie 2011

Monitorizarea are loc în cadrul proiectului “Fortificarea capacităţii mass-media de a reflecta subiectele de interes public”, implementat de Centrul pentru Jurnalism Independent (CJI), susţinut financiar de către Delegaţia Uniunii Europene în Moldova, prin intermediul Instrumentului European pentru Democraţie şi Drepturile Omului. Conţinutul raportului este responsabilitatea CJI, şi nu reflectă, în mod necesar, viziunea Delegaţiei Uniunii Europene în Moldova.
DESCRIERE GENERALĂ

Raportul are drept scop să evalueze calitatea reflectării de către mass-media a subiectelor de interes public, să identifice cele mai des întâlnite probleme de ordin profesional de care se ciocnesc jurnaliştii şi greşelile comise de aceştia. Acest studiu conţine date privind respectarea de către mass-media a standardelor profesionale şi etice, cum ar fi asigurarea pluralismului de opinie, respectarea imparţială şi obiectivă, utilizarea limbajului corect şi decent, implicarea jurnalistului în realizarea materialelor etc. Cercetarea respectivă cuprinde concluzii, dar şi recomandări destinate conducătorilor media, referitor la eliminarea lacunelor depistate. La fel, acest studiu serveşte ca suport pentru experții locali şi din străinătate în elaborarea programelor de instruire a jurnaliştilor. Au fost evaluate, în acest sens, 15 posturi de radio şi televiziune, precum şi presa scrisă, inclusiv câte trei din regiunea transnistreană şi UTA Gagauz-Yeri.
Monitorizarea propriu zisă a demarat în luna iunie 2010 şi se va încheia în luna mai 2012 (16 luni). În cadrul primului studiu (iunie 2010) au fost analizate şase subiecte de interes public, iar în cel de al doilea (decembrie 2010-februarie2011) şi al treilea (aprilie-iunie) câte trei subiecte. Până la sfârşitul perioadei de cercetare vor fi elaborate alte patru rapoarte.
Criteriile de selectare a instituţiilor mass-media supuse monitorizării:

• Audienţa-impactul (naţional, quasi-naţional, regional).
• Forma de proprietate (publice şi private).
• Limba difuzării (română şi/sau rusă).
Lista presei scrise/buletinelor analizate:

Timpul de dimineaţă — cotidian în limba română (5 zile în săptămână); distribuire naţională, cu un tiraj săptămânal de 35 530 exemplare;
Nezavisimaia Moldova — cotidian în limba rusă (4 ori pe săptămână); distribuire naţională, cu un tiraj săptămânal de 17 108 exemplare;
Observatorul de Nord (Soroca) – săptămânal în limba română cu un tiraj săptămânal de 7215 exemplare;

Express/Aiîn Aciîk (Ceadâr-Lunga) săptămânal privat, în limba rusă şi găgăuză, tiraj 1232 exemplare;
Pridnestrovie -  cotidian oficial al administraţiei de la Tiraspol, în limba rusă, (5 ori pe săptămână), tiraj 3684 exemplare;

Au fost analizate  articolele din toate ediţiile publicaţiilor editate în luna respectivă, de luni până vineri.
Lista posturilor de radio şi tv/buletinelor analizate:
Moldova 1 (Mesager, 21:00, în limba română) – post public de televiziune, acoperire naţională;

Prime TV (Primele ştiri, 21:00, în română) – post privat, acoperire naţională;

NIT (Curier, 20:00, în limba rusă) – post privat, acoperire naţională;
TV Gagauzia (Novosti 19:30, în rusă) - post public de televiziune al UTA Gagauz Yeri, acoperire regională;
TV Pridnestrovie (Deni, 20.40, în limba rusă) – post de televiziune al administraţiei transnistrene, acoperire regională;
TV TSV (TSV-Novosti, 20:30, în limba rusă) – post privat din regiunea transnistreană, acoperire regională;
Radio Moldova (Panorama zilei, 17:00, în română) – post public, acoperire naţională;
Radio Vocea Basarabiei  (Radio Jurnal, 18:00, în română) – post privat, acoperire naţională;

Prime FM/Antena C (Ştiri, 19:00, în română) – post privat, acoperire naţională;
Radio Gagauzia (Novosti 17:00, în rusă) – post public de radiodifuziune al UTA Gagauz Yeri, acoperire regională.
Au fost  analizate toate subiectele de interes public, care au fost difuzate în principalul buletin de ştiri al zilei la posturile TV şi Radio selectate, de luni până vineri.
Criteriile de selectare a temelor de interes public supuse monitorizării:
În concepţia prezentei monitorizări, subiecte de interes public sunt acele teme/subiecte/probleme care pot afecta viaţa unui număr considerabil de cetăţeni, care îi îngrijorează/preocupă/interesează pe cetăţeni şi sunt amintite cel mai des de respondenţi în sondajele de opinie, realizate de organizaţii credibile din Republica Moldova. Lista acestor subiecte este stabilită în baza ultimelor rezultate ale Barometrului de Opinie Publică, realizat de Institutul de Politici Publice (IPP), în perioada 24 aprilie – 14 mai 2010. La data începerii monitorizării (mai 2010), acestea erau:

· Situaţia economică: Criza economică (cum aceasta afectează RM, măsuri de depăşire, programe locale şi internaţionale etc.);
· Calitatea vieţii: Sărăcia (veniturile familiei, creşterea preţurilor, programe-strategii locale şi internaţionale de reducere a sărăciei);
· Probleme sociale: 

· Şomajul (situaţia privind angajarea în câmpul muncii, indemnizaţii de şomaj, târguri ale locurilor de muncă, programe-strategii de reducere a şomajului etc.);
· Corupţia (cazuri de corupţie, măsuri de combatere a corupţiei, etc.);
· Relaţiile externe: Aderarea la Uniunea Europeană;
· Situaţia politică din ţară: Soluţionarea diferendului transnistrean.
Subiectele de interes public supuse monitorizării au fost analizate conform următoarelor criterii de reflectare obiectivă:

Frecvenţa temelor/genul jurnalistic: Posturile de radio şi televiziunea, precum şi presa scrisă, ar trebui să ţină în vizor un spectru larg de subiecte de interes public. Mass-media publice vor acorda o atenţie sporită acelor teme care interesează în mod prioritar cetăţenii, în special temele sociale (calitatea vieţii, şomajul etc.). Este esenţial ca politica editorială, inclusiv a posturilor private, să ţină cont de repartizarea proporţională a subiectelor de interes public, chiar dacă acestea sunt instituţii comerciale. De asemenea, este important ca în cadrul emisiunilor informative să fie difuzate cât mai multe subiecte analitice. Acestea din urmă oferă posibilitatea cetăţenilor de a înţelege mai profund  aspectele abordate.
Protagonişti: Folosirea echilibrată în subiectele de interes public a principalelor categorii de protagonişti, cum ar fi funcţionari, cetăţeni, experţi este foarte importantă. Pentru posturile publice de radio şi televiziune este necesar ca opinia cetăţenilor şi a experţilor să fie chiar prioritară. Doar în aşa mod este posibil de a asigura informarea corectă a publicului şi a evita manipularea acestuia.
Echilibrul surselor/ pluralismul de opinie: Pentru a fi corecte şi echilibrate, materialele trebuie să prezinte toate părţile vizate, în special când e vorba de subiecte controversate, şi să trateze în mod egal oponenţii. De asemenea, mass-media trebuie să asigure accesul publicului la o multitudine de păreri diverse care ar ajuta auditoriul să-şi creeze propria opinie asupra celor întâmplate. În cazurile în care anumitor puncte de vedere li se oferă mai multă atenţie decât altora, acestea devin proeminente şi implicit afectează percepţia publicului despre aceea ce se întâmplă în societate.

Poziţia autorului: Ştirile trebuie să fie imparţiale şi obiective; să nu favorizeze anumite partide/grupuri/persoane în detrimentul altora. Obiectivitatea jurnalistică presupune o distincţie clară între opinie şi fapte, atât prin alegerea unghiului de abordare, cât si prin detaliile furnizate. Prezenţa elementelor discriminatorii în cadrul reportajelor şi ştirilor reprezintă un prim criteriu de prezentare a realităţii prin prisma jurnalistului.
Calitatea limbajului: Jurnalismul responsabil presupune nu doar prezentarea veridică a faptelor, ci şi utilizarea unui limbaj corect şi decent. Exagerările şi limbajul licenţios utilizat în mod deliberat, cum ar fi limbajul peiorativ sau etichetele atribuite anumitor persoane sau organizaţii, precum şi imaginile manipulate astfel încât anumite părţi să apară în lumină negativă ridică grave semne de întrebare cu privire la respectarea standardelor etice şi profesionale.
Implicarea jurnalistului în realizarea materialelor: Calitatea subiectelor depinde foarte mult de gradul de implicare a jurnaliştilor. Dacă materialele difuzate nu sunt decât nişte relatări de la evenimente de presă, conferinţe, seminare, sau sunt făcute în baza comunicatelor de presă, a scrisorilor venite la redacţie etc., atunci nivelul calitativ este unul redus. Situaţia se schimbă atunci când materialul este făcut la iniţiativa jurnalistului, inclusiv când materialele de la conferinţe/evenimente/seminare servesc drept punct de pornire pentru materiale mai ample, ce oferă şi altă informaţie/date/surse privind subiectul descris.

Etica jurnalistică: Jurnaliştii trebuie să ţină cont de regulile eticii profesionale, inclusiv:

- să respecte prezumţia nevinovăţiei şi drepturile suspectaţilor;

- să respecte drepturile copiilor şi ale minorilor care sunt victime ale abuzurilor de orice fel sau se află în situaţii jenante;

- să evite utilizarea imaginilor şocante (cadavre, răni grave etc.).

I.  Presa scrisă. Tendinţe generale

APRILIE 2011. TEMA MONITORIZATĂ – ŞOMAJUL

1.1. Frecvenţa abordării temelor

În luna aprilie 2011, tema şomajului, inclusiv situaţia privind angajarea în câmpul muncii, indemnizaţiile de şomaj, târguri ale locurilor de muncă, programe/strategii de reducere a şomajului etc. a fost dezbătută în paginile celor cinci ziare monitorizate extrem de rar. Astfel, timp de o lună, au fost publicate doar şase materiale care au vizat şomajul într-un fel sau altul: câte două materiale tematice au apărut în Timpul de dimineaţă şi Pridnestrovie, câte unul în Observatorul de Nord şi Nezavisimaia Moldova, iar în ziarul Express/Aiîn Aciîk din luna aprilie 2011 nu a fost publicat niciun articol la tema monitorizată. Toate ziarele au înregistrat un indicator nesatisfăcător în ce priveşte raportul dintre numărul de articole care au vizat tema şomajului şi numărul de apariţii ale fiecărui ziar, de la 0,25 articole per ediţie (Observatorul de Nord) până la 0 articole (Express/Aiîn Aciîk).
Graficul 1.1 Frecvenţa abordării temei în aprilie 2011

1.2. Genul jurnalistic
În raport cu tema monitorizată, ziarele au utilizat doar genul informativ, publicând ştiri scurte sau puţin mai desfăşurate. Ziarul Observatorul de Nord a abordat tema şomajului într-o singură ştire scurtă care nici nu se referă la situaţia din Republica Moldova, ci la greva sindicaliştilor din Grecia (15 aprilie), iar unul din cele două articole din Timpul de dimineaţă a reprezentat un sondaj de opinii în campania electorală pentru alegerile locale generale cu genericul „Care trebuie să fie primele trei lucruri pe care urmează să le facă noul primar” (27 aprilie), unii dintre respondenţi accentuând şi actualitatea temei şomajului. Ziarul Nezavisimai Moldova (19 aprilie) a publicat Declaraţia Confederaţiei sindicatelor care conţine revendicări privind salarii şi locuri de muncă, iar Pridnestrovie s-a referit la majorarea numărului de şomeri în oraşul Bender şi a relatat despre discuţiile tematice în cadrul unei „mese rotunde” la Râbniţa într-un material informativ cu elemente de analiză.
Graficul 1.2. Genurile jurnalistice abordate în aprilie 2011

1.3. Surse de informaţie

În general, ziarele monitorizate nu respectă principiul pluralismului de surse şi nu veghează ca materialele să reflecte puncte de vedete diferite asupra subiectului dezbătut. Cel mai bun indicator la numărul de surse pentru un material îl are Timpul de dimineaţă (o medie de 2 surse per articol), însă acest rezultat nu este tocmai relevant, deoarece unul din cele două texte la tema şomajului o fost un sondaj de opinii, iar celălalt articol (o ştire despre locurile de muncă vacante, bazată pe datele statistice ale Agenţiei Naţionale pentru Ocuparea Forţei de Muncă, 18 aprilie 2011) a avut o singură sursă de informaţie. Publicaţia Pridnestrovie a înregistrat un indicator de 1,5 surse pentru un material, însă în unul din cele două articole tematice se face trimitere la surse nenominalizate („unii experţi”). Materialul tematic din Nezavisimaia Moldova a avut o singură sursă de informaţie (Confederaţia Sindicatelor), iar ştirea din Observatorul de Nord în general nu a făcut trimitere la vreo sursă.

Graficul 1.3. Sursele de informaţie, utilizate în materialele tematice, aprilie 2011

 1.4. Protagoniştii materialelor
În total, articolele publicate în ziarele monitorizate au avut 18 protagonişti. Materialele la tema şomajului cu sau despre experţii/specialiştii în domeniu au fost cele mai multe (44,4% din totalul de 18 protagonişti), urmează categoria de protagonişti cetăţenii simpli (un singur material cu 7 protagonişti, publicat în Timpul de dimineaţă) şi funcţionarii publici/demnitarii/politicienii care sunt protagoniştii textelor publicate în ziarul Pridnestrovie.
Graficul 1.4. Frecvenţa apariţiei protagoniştilor în materialele publicate în aprilie 2011

1.5. Echilibrul surselor
Unicul material controversat în raport cu tema monitorizată a fost publicat în ziarul Nezavisimaia Moldova din 19 aprilie 2011. Este vorba de Declaraţia Confederaţiei Naţionale a Sindicatelor, în care este exprimată „îngrijorarea în legătură cu înrăutăţirea situaţia social-economice a oamenilor muncii, micşorarea capacităţii de plată a salariilor în condiţiile creşterii considerabile a preţurilor şi tarifelor”. De asemenea, în declaraţie se conţine apelul de a protesta faţă de „Parlamentul, Guvernul şi toată puterea care refuză să ia măsuri eficiente pentru a preîntâmpina micşorarea nivelului de trai al populaţiei”. Opinia autorităţilor în legătură cu aceste afirmaţii şi revendicări lipseşte, astfel material este unul dezechilibrat.
1.6. Poziţia autorului în materiale
Toate materialele care au vizat tema şomajului au fost, în general, nepărtinitoare în raport cu evenimentul/sursa despre care au relatat, iar autorii nu au lăsat să se întrezărească atitudinea lor faţă de subiectul abordat.
Graficul 1.6. Atitudinea autorilor faţă de subiectele abordate în aprilie 2011

1.7. Calitatea limbajului
Materialele la tema şomajului, publicate în aprilie 2011, au fost scrise într-un limbaj mai mult sau mai puţin îngrijit, adică acceptabil din punct de vedere al normelor limbii literare şi al prevederilor deontologice.
Graficul 1.7. Limbajul utilizat de cele cinci ziare monitorizate în aprilie 2011

1.8. Implicarea jurnaliştilor în realizarea materialelor
Toate ziarele au probleme în ce priveşte gradul de implicare a jurnaliştilor în documentarea suplimentară a temelor/cazurilor/situaţiilor despre care scriu. Astfel, în 66,7% (patru din cele şase materiale tematice), implicarea jurnaliştilor în realizarea subiectelor a fost pasivă, aceştia preluând declaraţiile făcute la unele evenimentele sau comunicatele primite la redacţie, fără a se documenta suplimentar. În alte două cazuri (33,3% din total), unul în Timpul de dimineaţă şi altul în Pridnestrovie, materialul a fost făcut la iniţiativa jurnalistului sau a necesitat un efort suplimentar din partea acestuia.

Graficul 1.8. Implicarea jurnaliştilor în realizarea materialelor în aprilie 2011

MAI 2011. TEMA MONITORIZATĂ – CORUPŢIA
1.1. Frecvenţa abordării temelor
În luna mai 2011, tema corupţiei, inclusiv cazurile concrete de corupţie, strategiile şi măsurile de combatere a acestui fenomen la nivel central şi local etc., a fost reflectată în 30 de texte jurnalistice, publicate în patru din cele cinci ziare monitorizate (notă: în publicaţia Pridnestrovie, pe parcursul lunii mai nu a apărut niciun material la această temă). Cele mai multe materiale tematice au apărut în Nezavisimaia Moldova (18) şi Timpul de dimineaţă (10), iar în Observatorul de Nord şi Express/Aiîn Aciîk pe parcursul lunii a fost publicată doar câte o ştire tematică de dimensiuni reduse. Raportând numărul de articole despre corupţie la numărul de apariţii ale fiecărui ziar în luna mai, vom constata că ziarul cu cea mai bună medie a articolelor per ediţie este Nezavisimaia Moldova care a publicat, în medie, câte 1,3 articole tematice în fiecare din cele 14 numere editate. De remarcat că deseori tema corupţiei a fost abordată în ziare în contextul campaniei electorale pentru alegerile locale generale şi a acuzaţiilor de corupţie, lansate de unii concurenţi electorali în adresa altora. Alte teme frecvente au fost schemele de delapidare la întreprinderea „Chişinău-Gaz” SRL, corupţia în învăţământ din perspectiva examenelor de bacalaureat, cazuri de reţinere a unor persoane bănuite de implicare în acte de corupţie ş.a.
Graficul 1.1 Frecvenţa abordării temei în mai 2011

1.2. Genul jurnalistic
În raport cu tema monitorizată, ziarele au preferat genul jurnalistic informativ, publicând preponderent ştiri scurte sau desfăşurate despre corupţie (23 de texte sau 76,7% din totalul materialelor relevante). Au mai fost publicate 7 materiale cu elemente de analiză sau comentarii ale editorialiştilor redacţiei (23,3% din total), inclusiv patru în Nezavisimaia Moldova şi trei în Timpul de dimineaţă. În două numere ale Timpului de dimineaţă a fost publicată investigaţia jurnalistică „Jaful deceniului la Ungheni”, în care sunt dezvăluite detalii ale unor presupuse acte de corupţie, în care ar fi fost implicat fostul director al Întreprinderii de Stat „Silva-Centru” din Ungheni Gheorghe Filimon.
Graficul 1.2. Genurile jurnalistice abordate în mai 2011

1.3. Surse de informaţie: Regula „celor două surse independente una de alta” pentru un material jurnalistic nu a fost respectată întotdeauna, iar în textele cu/despre concurenţii electorali în alegerile locale acest principiu deontologic a fost neglijat de cele mai multe ori. Toate cele 18 materiale din Nezavisimaia Moldova s-au bazat pe informaţia obţinută dintr-o singură sursă, la fel şi unica ştire tematică publicată de Observatorul de Nord, iar în articolul din Express/Aiîn Aciîk nu se face trimitere la vreo sursă de informaţie. Timpul de dimineaţă a înregistrat cel mai bun indicator privind sursele, având, în medie, câte 3,2 surse de informaţie pentru fiecare material. Cele mai multe surse independente una de alta – 7 la număr, a avut prima parte a investigaţiei „Jaful deceniului la Ungheni” (Timpul de dimineaţă, 6 mai 2011).
Graficul 1.3. Sursele de informaţie, utilizate în materialele tematice în mai 2011

1.4. Protagoniştii materialelor
În total, materialele la tema corupţiei, publicate în ziarele monitorizate, au avut 64 de protagonişti, adică persoane citate direct sau despre care a povestit/relatat autorul. Cea mai mare pondere au avut-o experţii/specialiştii într-un anumit domeniu (33 sau 50,8% din totalul protagoniştilor). De remarcat că în majoritatea absolută a cazurilor, experţii/specialiştii au fost protagonişti ai articolelor din Timpul de dimineaţă. Urmează, în ordine descrescătoare, funcţionarii de stat, oamenii politici cu statut de reprezentare parlamentară, angajaţii administraţiei centrale şi/sau locale (14 sau 21,5% din totalul protagoniştilor), cetăţenii de rând, inclusiv pensionarii şi copiii (12 sau 18,5% din total) şi politicienii extraparlamentari sau parlamentari care nu pot constitui o fracţiune parlamentară (6 cazuri sau 9,2% din totalul protagoniştilor).
Graficul 1.4. Frecvenţa apariţiei protagoniştilor în materialele publicate în mai 2011

1.5. Echilibrul surselor
Pe parcursul lunii mai, au fost publicate 9 articole cu caracter informativ care au abordat un subiect controversat, acuzaţii de corupţie sau o situaţie de conflict care vizează presupuse acte de corupţie, inclusiv cinci în Nezavisimaia Moldova şi patru în Timpul de dimineaţă. Nici unul din aceste articole nu a respectat sută la sută prevederile deontologice privind echilibrul jurnalistic, oferind spaţiu egal sau relativ egal pentru expunerea opiniilor/poziţiilor diferite în cazul unor subiecte controversate şi doar trei materiale (33,3% din totalul subiectelor controversate) au fost parţial echilibrate (toate au fost publicate în Timpul de dimineaţă). Celelalte texte (6 articole sau 66,7% din total) au fost dezechilibrate din acest punct de vedere. Cea mai îngrijorătoare este situaţia în cazul ziarului Nezavisimaia Moldova, care a neglijat principiul echilibrului surselor în toate cele cinci articole tematice cu subiect controversat. Este vorba de informaţiile despre acuzaţiile grave de corupţie, pe care le-au lansat unii dintre candidaţii la funcţia de primar general al municipiului Chişinău în adresa actualei conduceri şi a funcţionarilor de la primărie, iar ziarul nu a avut grijă să prezinte şi opinia celor vizaţi (ediţiile din 17 mai, 18 mai, 19 mai) etc. În numărul de la 24 mai, şi Timpul de dimineaţă a publicat un articol informativ cu subiect controversat care a prezentat părţile dezechilibrat („Chişinău-Gaz” explodează”), în care sunt aduse acuzaţii fostului director şi contabilei-şefe a întreprinderii, însă poziţia acestora nu este reflectată.
Graficul 1.5. Echilibrul surselor în materiale contrcontroversate 2011

1.6. Poziţia autorului în materiale
În 66,7% din toate articolele care au vizat corupţia în ziarele monitorizate, autorii au fost nepărtinitori în raport cu evenimentul/sursa/protagonistul despre care au relatat şi nu au lăsat să se întrezărească propria atitudine faţă de subiect. În acelaşi timp, în mai mult de jumătate din articolele tematice publicate în Nezavisimaia Moldova, autorii au fost părtinitori, iar acest lucru a putut fi remarcat prin adjectivele utilizate, nesepararea faptelor de opinie, modul de selectare a surselor etc. Caracterul părtinitor poate fi exemplificat în primul rând prin materialele cu subiect conflictual, în care a fost prezentat un singur punct de vedere şi nu a fost acordat dreptul la replică, dar şi prin comentariile editorialiştilor redacţiei care au transmis mesaje defavorizante în raport cu unele persoane acuzate direct sau voalat de corupţie, în lipsa poziţiei acestora.

Graficul 1.6. Atitudinea autorilor faţă de subiectele abordate în mai 2011

1.7. Calitatea limbajului
Cu o singură excepţie, materialele la tema corupţiei, publicate în mai 2011, au fost scrise într-un limbaj acceptabil din punct de vedere al normelor limbii literare şi al prevederilor deontologice. Într-un material din ziarul Nezavisimaia Moldova („Пилите, Шура, пилите!”, 6 mai 2011), autorul a utilizat expresii defectuoase, preluate din limbajul persoanelor din lumea interlopă, cu scopul de a le induce cititorilor ideea că actualii guvernanţi urmăresc scopul de a fura banii publici.
Graficul 1.7. Limbajul utilizat  de cele cinci ziare monitorizate în mai 2011

1.8. Implicarea jurnaliştilor în realizarea materialelor
În majoritatea absolută a materialelor informative la tema corupţiei (82,6% din totalul de 23 ştiri sau reportaje) implicarea profesională a jurnaliştilor a lipsit în general sau a fost minimă. În aceste cazuri, autorii nu au făcut altceva decât să citeze declaraţii făcute la evenimentele de presă sau comunicatele primite la redacţie, fără documentarea suplimentară a subiectului sau fără a cere opinia unor persoane care s-ar putea să aibă o altă opinie/poziţie în aceeaşi problemă. În doar patru materiale jurnalistice (17,4% din total), toate în Timpul de dimineaţă, autorii au manifestat iniţiativă şi au depus efort suplimentar, materialele de la conferinţe/evenimente servind drept punct de pornire pentru articole mai ample la tema corupţiei.

 Graficul 1.8. Implicarea jurnaliştilor în realizarea materialelor în mai 2011

1.9. Etica jurnalistică
Ziarele monitorizate, cu excepţia publicaţiei Nezavisimaia Moldova, în general au respectat principiile eticii jurnalistice atunci când au publicat materiale la tema corupţiei. În fiecare al doilea articol tematic din Nezavisimaia Moldova, însă, autorii au admis derogări de la normele eticii jurnalistice, în special de la principiile prezumţiei nevinovăţiei şi al acordării dreptului la replică. Acest lucru se referă în primul rând la subiectele cu caracter conflictual, când au fost lansate învinuiri de corupţie, fără a le oferi celor acuzaţi posibilitatea de a-şi expune poziţia.
Graficul  1.9. Respectarea principiilor eticii jurnalistice în realizarea materialelor în mai 2011

[image: image16.png]® Respectat mincalcat

Express/Aiin Aciik
Nezavisimaia Moldova
Pridnestrovie
Observatorul de Nord

Timpul de dimineata

20





IUNIE 2011. TEMA MONITORIZATĂ –  Soluţionarea diferendului transnistrean
1.1. Frecvenţa abordării temelor
Tema diferendului transnistrean, inclusiv consultările şi tratativele dintre părţile implicate cu participarea mediatorilor, consecinţele conflictului şi percepţia acestuia în rândul populaţiei de pe ambele maluri ale Nistrului, a fost reflectată în 35 de texte jurnalistice, publicate în luna iunie 2011 în patru din cele cinci ziare monitorizate (Express/Aiîn Aciîk nu a publicat niciun material relevant). Cele mai multe materiale tematice au apărut în Pridnestrovie (20), urmat de Timpul de dimineaţă (9), Nezavisimaia Moldova (5) şi Observatorul de Nord (1). Raportând numărul de articole despre diferendul transnistrean la numărul de apariţii ale fiecărui ziar, vom constata că publicaţia cu cea mai bună medie a articolelor per ediţie a fost ziarul de la Tiraspol Pridnestrovie care a publicat, în medie, câte 1,2 articole tematice în fiecare din cele 17 numere editate în iunie. Urmează, în ordine descrescătoare: Timpul de dimineaţă (media articolelor per ediţie – 0,4), Nezavisimaia Moldova şi Observatorul de Nord (câte 0,3). Astfel, putem conchide că în ziarele din dreapta Nistrului tema conflictului din regiunile de est ale Republicii Moldova este exploatată mediatic foarte puţin, iar presa din stânga Nistrului dezbate această temă permanent, deşi unilateral. Printre subiectele mediatizate mai des în cele patru ziare au fost consultările pentru reluarea tratativelor în formatul „5+2”, desfăşurarea alegerilor locale în localităţile din stânga Nistrului subordonate autorităţilor Republicii Moldova, aniversarea a 19-ea de la luptele din Bender, incidentul diplomatic de la recepţia oferită de Ambasada Rusiei în R. Moldova, situaţia deţinutului Ilie Cazac, comentariile privind intenţia Rusiei de a nu-l susţine pe Igor Smirnov la viitoarele alegeri ale conducătorului regiunii etc.
Graficul 1.1 Frecvenţa abordării temei în iunie 2011

1.2. Genul jurnalistic
Ziarele au reflectat tema diferendului transnistrean preponderent în materiale informative, adică în ştiri scurte sau desfăşurate, 29 de texte sau 82,9% din totalul articolelor tematice fiind informative. Alte cinci articole (14,3% din total) au fost analize, comentarii sau editoriale tematice. Singurul interviu la tema monitorizată, publicat în această perioadă, a apărut în ziarul Nezavisimaia Moldova – cu ambasadorul cu misiuni speciale al Ministerului rus de Externe Serghei Gubarev, tema interviului fiind reuniunea informală de la Moscova în formatul „5+2”. Trei din cele cinci materiale cu elemente de analiză au apărut în publicaţia Pridnestrovie, acestea fiind comentarii ale unor autori ai redacţiei. Unul din aceste comentarii (1 iunie 2011) se referă la existenţa unor elemente care, în opinia autorului, ar destabiliza situaţia în zona de securitate, printre acestea fiind existenţa penitenciarului moldovenesc la Bender, unde sunt dislocate („absolut sigur”, după cum afirmă autorul) formaţiuni armate ale Republicii Moldova; în alt text (9 iunie 2011) sunt analizate priorităţile „politicii externe”, dezbătute în parlamentul regional de la Tiraspol; în cel de-al treilea material (10 iunie 2011) autorul speculează privind şansele de obţinere de către România a calităţii de membru al zonei Schengen şi pretinsele declaraţii ale preşedintelui României Traian Băsescu cum că în următorii 25 de ani Republica Moldova se va uni cu România. Un articol de analiză despre consultările neformale în formatul „5+2” care au avut loc la 21 iunie la Moscova a fost publicat în Nezavisimaia Moldova (21 iunie 2011), fiind preluat din ziarul rusesc „Nezavisimaia Gazeta”. Şi în cotidianul Timpul de dimineaţă a fost publicat un comentariu tematic, întitulat „Primăria Chişinăului şi Transnistria” (14 iunie 2011), în care se afirmă că incidentul de la recepţia Ambasada Rusiei în R. Moldova, când ambasadorul Kuzmin l-ar fi prezentat pe V.Iastrebciak ca „ministru de externe”, face dovada presiunii crescânde a Rusiei asupra guvernării necomuniste din Republica Moldova în preajma turului doi al alegerilor locale.

Graficul 1.2. Genurile jurnalistice abordate în iunie 2011

1.3. Surse de informaţie
Ziarele monitorizate au probleme serioase privind respectarea principiului deontologic al pluralismului de surse. Cu excepţia cotidianului Timpul de dimineaţă, care a avut o medie de 2,33 surse pentru un articol la tema diferendului transnistrean, toate celelalte ziare au publicat materiale bazate pe o singură sursă de informaţie, fapt care, pe de o parte, îi lipseşte pe cititori de posibilitatea de a vedea situaţia/evenimentul din diferite perspective, lăsându-le spaţiu pentru analiză de sine stătătoare; iar pe de altă parte, indică asupra caracterului părtinitor al autorului şi ziarului. În total pentru materialele tematice, ziarele monitorizate au făcut trimitere la 47 de surse timp de o lună.

Graficul 1.3. Sursele de informaţie, utilizate în materialele tematice, iunie 2011

1.4. Protagoniştii materialelor
În total, materialele la tema diferendului transnistrean, publicate în ziarele monitorizate în luna iunie 2011, au avut 60 de protagonişti, adică persoane citate direct sau despre care a povestit/relatat autorul. Majoritatea absolută a protagoniştilor au revenit ziarelor Pridnestrovie (28 protagonişti sau 46,7% din total) şi Timpul de dimineaţă (26 sau 43,3% din total). Raportând numărul protagoniştilor la numărul materialelor tematice publicate, constatăm că Timpul de dimineaţă a avut, în medie, câte 2,9 protagonişti pentru fiecare articol, Pridnestrovie – 1,4, iar Nezavisimaia Moldova şi Observatorul de Nord – câte un singur protagonist per articol. Cea mai mare pondere au avut-o funcţionarii de stat, oamenii politici angajaţi ai administraţiei centrale şi locale, 45% din articolele tematice fiind cu sau despre această categorie de protagonişti, urmaţi de experţi/specialişti într-un anumit domeniu (31,7% din total). În general, ziarele au citat mai des funcţionarii şi oamenii politici faţă de alte categorii de protagonişti, cum ar fi experţii sau cetăţenii simpli.
Graficul 1.4. Numărul protagoniştilor în materialele publicate în iunie 2011

Graficul 1.4.1. Frecvenţa apariţiei protagoniştilor în materialele publicate în iunie 2011

1.5. Echilibrul surselor
Pe parcursul lunii iunie, în ziarele monitorizate au fost publicate 17 materiale cu subiect controversat în contextul diferendului transnistrean. Aproape două treimi din ele (11 texte sau 64,7% din total) au respectat, într-o măsură mai mare sau mai mică, principiul deontologic al pluralismului surselor şi opiniilor prezentate, fiind echilibrate sau parţial echilibrate; celelalte texte au fost dezechilibrate, adică au prezentat subiectul dintr-o singură perspectivă şi/sau nu au oferit dreptul la replică. Cele mai multe articole tematice dezechilibrate (5) a publicat Pridnestrovie, un material dezechilibrat a apărut şi în Nezavisimaia Moldova. Ca exemple de articole dezechilibrate din punct de vedere al surselor/opiniilor/poziţiilor prezentate servesc materialele publicate în ziarul Pridnestrovie pe 2 iunie şi pe 6 iunie (împotriva desfăşurării alegerilor locale generale în localitatea Corjova), 15 iunie (acuzaţii de provocări din partea părţii moldoveneşti în ajunul consultărilor neformale în formatul „5+2” de la Moscova), 22 iunie (acuzaţii în adresa Moldovei în contextul comemorării victimelor războiului din 1992) etc. În toate cazurile, dreptul la replică nu este oferit, astfel echilibrul surselor nu este asigurat. La 17 iunie, Nezavisimaia Moldova a publicat un articol dezechilibrat, în care reprezentanţii unei asociaţii critică diplomaţia moldovenească pentru incidentul de la recepţia oferită de Ambasada Rusiei în R. Moldova, fără a prezenta şi poziţia oficială vizavi de acest incident.

Graficul 1.5. Echilibrul surselor în materialele controversate publicate în iunie 2011

1.6. Poziţia autorului în materiale
În 74% din cele 35 de articole din luna iunie care au vizat diferendul transnistrean, autorii au fost nepărtinitori în raport cu evenimentul/sursa/protagonistul despre care au relatat şi nu au lăsat să se întrezărească propria atitudine faţă de subiect sau această atitudine a fost aproape imperceptibilă. În celelalte cazuri (9 articole, 26% din total), poziţia autorului a putut fi uşor percepută de cititori, aceste materiale fiind părtinitoare. Astfel, au fost părtinitoare 40% din articolele tematice publicate în Nezavisimaia Moldova (2 din 5), 30% din articolele apărute în ziarul Pridnestrovie (6 din 20), precum şi unul din cele nouă materiale tematice din Timpul de dimineaţă (11%).
Graficul 1.6. Atitudinea autorilor faţă de subiectele abordate în iunie 2011

1.7. Calitatea limbajului
Materialele la tema diferendului transnistrean au fost scrise într-un limbaj acceptabil din punct de vedere al normelor limbii literare, unele texte fiind mai îngrijite, altele mai puţin îngrijite, dar conforme prevederilor deontologice, fără expresii licenţioase sau injurii.
Graficul 1.7. Limbajul utilizat  de cele cinci ziare monitorizate în iunie 2011

1.8. Implicarea jurnaliştilor în realizarea materialelor
Gradul de implicare profesională a jurnaliştilor în abordarea temei diferendului transnistrean a fost aproape egal cu zero. Astfel, toate cele 29 de materiale jurnalistice informative (fără interviuri, comentarii şi analize) s-au bazat pe informaţiile oficiale, iar autorii nu s-au documentat suplimentar pentru a le prezenta cititorilor informaţii/surse/fapte complementare în raport cu subiectul dezbătut.

Graficul 1.8. Implicarea jurnaliştilor în realizarea materialelor în iunie 2011

1.9. Etica jurnalistică
În două treimi din articolele tematice, ziarele monitorizate au respectat principiile fundamentale ale eticii jurnalistice, cum ar fi pluralismul surselor, prezumţia nevinovăţiei, separarea faptelor de opinii, obiectivitate şi corectitudine. Însă în 12 articole (34,3% din total), dintre care 11 texte în ziarul Pridnestrovie şi unul în Nezavisimaia Moldova, autorii au admis derogări de la normele eticii jurnalistice, în special atunci când ziarul sau sursele citate de ziar a lansat învinuiri, însă celor acuzaţi nu le-a fost oferită posibilitatea de a-şi expune poziţia.
Graficul  1.9. Respectarea principiilor eticii jurnalistice în realizarea materialelor în iunie 2011

Concluzii şi recomandări generale pentru perioada

aprilie-iunie 2011
Concluzii:

· Subiectele de interes public major, cum sunt şomajul, corupţia şi soluţionarea diferendului transnistrean nu sunt reflectate suficient de ziarele monitorizate, în special de publicaţiile Express/Aiîn Aciîk, Observatorul de Nord, primele două teme – şi de Pridnestrovie;
· Ziarele din dreapta Nistrului reflectă sporadic tema conflictului din regiunile de est ale Republicii Moldova, iar presa din stânga Nistrului dezbate această temă permanent, deşi unilateral;

· Numărul de analize şi comentarii pertinente ale situaţiei în diferite domenii este insignifiant, la fel ca şi al reportajelor tematice care ar putea completa paleta informaţională a subiectului dezbătut;

· În continuare, cetăţenii nu sunt surse de informaţii sau protagonişti decât în cazuri rare, iar istoriile de viaţă ale unor cetăţeni afectaţi de şomaj, corupţie sau de diferendul transnistrean practic au lipsit;

· Ziarele monitorizate nu respectă principiul pluralismului de surse şi nu veghează ca materialele să reflecte puncte de vedete diferite asupra subiectului dezbătut;

· În abordarea subiectelor controversate, principiul profesional al echilibrul surselor şi al opiniilor prezentate deseori este încălcat; 

· Toate ziarele monitorizate au probleme serioase privind gradul de implicare a jurnaliştilor în documentarea suplimentară a subiectelor despre care au aflat din comunicate de presă, de la conferinţe sau alte evenimente publice, autorii având o implicare pasivă în munca jurnalistică propriu-zisă.

Recomandări:

· Reevaluarea politicilor editoriale, prin adaptarea acestora la temele de interes public sporit şi îmbunătăţirea planificării editoriale în redacţii;

· Instruirea suplimentară a reporterilor în abordarea subiectelor de interes public;

· Eliminarea clişeelor jurnalistice, prin diversificarea genurilor şi a unghiurilor de abordare a problemelor sociale;

· Elaborarea şi implementarea unor ghiduri interne ale redacţiilor care ar impune inclusiv standarde stricte de calitate privind numărul de surse (fără ştiri bazate pe o singură sursă sau pe câteva surse din aceeaşi „tabără”; documentarea suplimentară a informaţiilor obţinute pe cale oficială), echilibrul şi obiectivitatea materialelor (diferenţierea clară a faptelor de opinii sau judecăţi de valoare, asigurarea echilibrului opiniilor/poziţiilor prezentate, excluderea abordării părtinitoare/partizane a subiectelor de presă) etc.;

· Completarea fişelor de post ale reporterilor cu obligaţia de documentare suplimentară a informaţiilor obţinute pe cale oficială;   

· Abordarea interactivă a subiectelor publicate în ziar, prin dezbaterea acestora cu participarea cititorilor, inclusiv pe paginile web ale publicaţiilor.
II. Mass-media audiovizuală. Tendinţe generale

APRILIE 2011. TEMA MONITORIZATĂ – ŞOMAJUL
2.1.1. Frecvenţa abordării temei în materiale
În luna aprilie 2011, posturile de televiziune şi de radio monitorizate, cu excepţia TV RMN, au abordat tema „şomajul”, în total, de 30 de ori.  Materialele au vizat, în principal, lipsa locurilor de muncă bine plătite; creşterea numărului de şomeri şi asistenţă socială pentru aceştia; preconizata reformă a Ministerului de interne care să evite disponibilizări masive, ce ar duce la creşterea numărului de şomeri; susţinerea de către stat a tinerilor din mediul rural în dezvoltarea afacerilor; campania socială: “Statul te susţine – Implică-te şi tu”, orientată către sprijinul şomerilor aflaţi în impas; inaugurarea, în Nisporeni, a Biroului Comun de Informare şi Servicii în cadrul proiectul ONU – “Abilitarea economică a femeilor prin oportunităţile de angajare în câmpul muncii în Republica Moldova”; crearea locurilor de muncă bine plătite, promise de către mai mulţi candidaţi la funcţia de primar al municipiului Chişinău etc.
Cel mai des tema şomajului a fost pe agenda postului Moldova 1 – de 9 ori, iar cel mai rar – pe agenda Radio Găgăuzia şi TV SV – câte o singură dată, pe 7 aprilie şi, respectiv, pe 1 aprilie. Astfel, în perioada de referinţă, frecvenţa abordării temei şomajului de către staţiile monitorizate a oscilat de la 2 ori pe săptămână la o dată pe lună.
Graficul 2.1.1. Frecvenţa abordării temei în luna aprilie 2011 

2.1.2. Genul materialelor
Toate posturile de televiziune şi de radio au reflectat tema respectivă, în exclusivitate, prin intermediul genurilor jurnalistice informative, majoritatea covârşitoare reprezentând ştiri simple. Este primul caz în perioada de monitorizare când interviurile şi materialele analitice lipsesc cu desăvârşire.
2.1.3. Surse de informaţie
Mass-media monitorizată a realizat subiectele în temeiul unui număr insuficient de surse de informaţie. Astfel, la Moldova 1 cinci din nouă materiale au fost scrise cu referire la o singură sursă de informaţie; la Tv Găgăuzia – 1 din 3; la TV Prime şi la Prime FM – 2 din 3; la Radio Moldova – 3 din 4 şi la „Vocea Basarabiei” – 1 din 2. La Radio Găgăuzia unica ştire, iar la NIT toate cele 4 subiecte despre şomaj, au fost realizate în baza unei singure surse de informaţie. În medie, per material, la „Vocea Basarabiei” au revenit 2 surse; la TV Găgăuzia – câte 1,6; la Radio Moldova – câte 1,5 şi la TV Moldova 1, Tv Prime şi Prime FM – câte 1,3; la NIT şi Radio Găgăuzia – câte 1,0 surse.  Postul de televiziune TV SV a avut doar un singur material la temă realizat în baza a trei surse, prin urmare este dificil de a trage concluzii pe seama utilizării surselor de informare.
Graficul 2.1.3. Numărul surselor de informaţie utilizate în realizarea materialelor 

2.1.4. Echilibrul surselor de informaţie în materiale
4 staţii din cele 10 monitorizate au difuzat în luna aprilie 7 subiecte tematice cu caracter conflictual. Un subiect a fost difuzat de Radio Moldova şi câte două – de către TV Moldova 1, TV Găgăuzia şi NIT. Subiectele respective au solicitat în mod obligator un echilibru informaţional corespunzător. Echilibrul respectiv a fost atestat la Moldova 1 şi la Radio Moldova. La TV Găgăuzia unul din cele 2 subiecte a fost parţial echilibrat. Este vorba de materialul difuzat pe 11 aprilie, în care autorul afirmă că principalele  probleme cu care se confrunta societatea sunt şomajul, preţurile ridicate şi sărăcia, şi că cetăţenii sunt nemulţumiţi de faptul ca nu-şi pot găsi un loc de muncă. Autorul subiectului s-a limitat în a solicita opinia a 4 cetăţeni, iar cealaltă parte – autorităţile responsabile de crearea locurilor de muncă, fiind ignorată. A doua ştire cu caracter conflictual, difuzată pe 29 aprilie, a fost realizată în conformitate cu normele profesionale. La NIT ambele subiecte conflictuale, difuzate pe 5 şi pe 20 aprilie, au fost dezechilibrate. În ambele cazuri autorii materialelor aduc critici grave guvernării, dar nu-i oferă posibilitatea să-şi expună punctul de vedere.

De menţionat că mass-media vizată, în cele mai dese cazuri, a neglijat opinia şomerilor. De exemplu, Moldova 1, comunicând despre o preconizată finanţare a afacerilor tinerilor din mediul rural, se limitează la o singură sursă, oficială – Ministerul Finanţelor (18.04.2011); TV Prime, anunţă telespectatorii despre lansarea campaniei sociale “Statul te susţine – Implică-te şi tu”, dar face trimitere doar la ministrul Muncii, Protecţiei Sociale şi Familiei şi-i ignoră pe acei, pentru care este lansată campania – şomerii (26.04.2011); autorul unui subiect difuzat pe 19 aprilie de Radio Moldova afirmă că la Căuşeni mulţi oameni care lucrau anterior în localităţile din Transnistria au rămas fără locuri de muncă, dar nu difuzează opinia acestora (19.04.2011); “Vocea Basarabiei”, anunţă că o sută de tineri cu nevoi speciale frecventează timp de o lună Centrul de orientare vocaţională din Vadul-lui-Vodă şi solicită opinia a 3 experţi, ignorând opinia tinerilor cu nevoi speciale (11.04.2011).
Graficul 2.1.4. Echilibrul surselor de informaţie în materiale

2.1.5. Protagoniştii materialelor
Posturile monitorizate, cu excepţia „Vocii Basarabiei” (într-un caz), nu au apelat la politicieni în scrierea materialelor la tema „şomajul”. În calitate de protagonişti ai subiectelor, cel mai des la TV Găgăuzia şi la TV SV au fost cetăţenii; la TV Prime, Radio Moldova şi Prime FM – funcţionarii; la „Vocea Basarabiei – experţii. La Moldova 1 a fost atestat un echilibru aproape ideal, vizând numărul protagoniştilor – 3 din 4 categorii monitorizate: funcţionari, experţi, cetăţeni – câte 11. TV Găgăuzia, TV Prime şi Prime FM au neglijat experţii; Radio Moldova – cetăţenii; „Vocea Basarabiei”, Radio Găgăuzia şi NIT – funcţionarii şi cetăţenii.
Graficul 2.1.5. Frecvenţa prezenţei categoriilor de protagonişti în materiale 

După TV SV, care în singurul subiect la temă a apelat la 11 protagonişti, cei mai mulţi protagonişti în medie per subiect au fost atestaţi în materialele Moldova 1, iar cei mai puţini – în cele ale Radio Găgăuzia şi NIT. La Moldova 1, în 9 subiecte la temă, au fost prezenţi 33 protagonişti (în medie 3,7 per subiect); la TV Găgăuzia în 3 materiale – 8 protagonişti (2,7); la TV Prime şi Prime FM în câte 3  materiale – câte 7 protagonişti (2,3), la „Vocea Basarabiei” în 2 materiale – 4 protagonişti (2,0); la Radio Moldova în 4 materiale – 6 protagonişti (1,5); la NIT şi la Radio Găgăuzia – 1 protagonist (1,0).
Graficul 2.1.5.1. Raportul dintre numărul total de protagonişti şi numărul materialelor

2.1.6. Poziţia autorului în materiale
Cu excepţia NIT, care a demonstrat părtinire în două rânduri, celelalte posturi de televiziune şi de radio monitorizate au scris toate materialele la tema „şomajul” cu respectarea principiului imparţialităţii.
2.1.7. Calitatea limbajului
Toate materialele difuzate de cele 7 staţii supuse monitorizării au fost scrise într-un limbaj acceptabil.
2.1.8. Implicarea jurnaliştilor în realizarea materialelor
Cu mici excepţii (TV Moldova 1, TV Găgăuzia şi TV SV), mass-media respectivă a demonstrat o implicare pasivă în scrierea materialelor, chiar dacă numărul acestora a fost insignifiant.
2.1.9. Etica jurnalistică
NIT, în două cazuri din patru, nu a respectat principiile eticii profesionale. Celelalte posturi au respectat, în linii mari, acest principiu, deşi sunt şi aici anumite probleme. Astfel, TV Prime şi Prime FM, de exemplu, din 3 subiecte la temă, 2 s-au referit la acţiunile aceluiaşi protagonist – Valentina Buliga, ministru şi candidat la funcţia de primar al municipiului Chişinău din partea Partidului Democrat (PDM). În presă s-a vorbit de faptul că posturile respective se află în proprietatea unui membru notoriu al PDM. Prin urmare, reprezentanţii PDM sunt favorizaţi din acest punct de vedere.
Graficul  21..9. Respectarea eticii jurnalistice în realizarea materialelor 

MAI 2011. TEMA MONITORIZATĂ – CORUPŢIA
2.2.1. Frecvenţa abordării temei în materiale
În luna mai 2011, dintre instituţiile audiovizuale monitorizate, 3 televiziuni – cele din regiunea transnistreană şi TV Găgăuzia – nu au abordat nici o dată tema „corupţia”. Restul instituţiilor au difuzat la tema respectivă, în total, 79 de subiecte. Cel mai des a abordat tema „Vocea Basarabiei”, în 18 rânduri, iar cel mai rar – radio Găgăuzia, o dată. Moldova 1 a abordat tema în 14 rânduri, NIT şi Radio Moldova – în câte 13, iar TV Prime şi Prime FM – în câte 10 rânduri.
Dat fiind faptul că luna mai a coincis cu campania electorală pentru alegerile generale locale din 5 iunie 2011, fiecare al cincilea material tematic, difuzat de posturile de radio şi de televiziune respective, a vizat ofertele unor candidaţi la funcţii elective ce conţineau angajamente de a contracara corupţia în organele publice locale.

Celelalte subiecte tematice s-au referit, în principal, la reţinerea unui avocat din capitală de către ofiţerii Centrului Anticorupţie, fiind bănuit de trafic de influenţă; la un Summit la Chişinău în probleme de e-Guvernare ca modalitate a debirocratizării activităţii funcţionarilor publici şi, deci, a minimizării corupţiei; la cazuri de corupţie la „Moldtelecom”; la propuneri de accelerare a investigării cazurilor de escrocherie la construcţia blocurilor locative din capitală; la condamnări în cazuri de corupţie; la delapidări la „Chişinău-Gaz”; la monitorizarea de către Ministerul Educaţiei şi reprezentanţii CCCEC a corectitudinii desfăşurării examenelor de bacalaureat pentru a diminua coruptibilitatea în învăţământ; la presupuse cazuri de corupţie la procurarea troleibuzelor în Chişinău; la transportul ilicit de pasageri; la poliţişti bănuiţi de implicare în cazuri de corupţie; la lansarea „liniei fierbinţi” Anticorupţie din Sistemul Vamal etc.
Graficul 2.2.1. Frecvenţa abordării temei în luna aprilie 2011 

2.2.2.Genul materialelor
Mass-media monitorizată a reflectat tema „corupţia”, în exclusivitate, prin intermediul genurilor jurnalistice informative, majoritatea reprezentând ştiri simple. Interviurile şi materialele analitice au lipsit cu desăvârşire.
2.2.3. Surse de informaţie
Nici un post nu a realizat toate subiectele în temeiul mai multor surse de informaţie. În medie, per material, la Radio Moldova şi la „Vocea Basarabiei” au revenit aproximativ câte 1,7 surse; la TV Moldova 1, la TV Prime şi Prime FM – câte 1,5 surse; la NIT – câte 1,4 surse; la Radio Găgăuzia – 1 sursă.
Graficul 2.2.3. Numărul surselor de informaţie utilizate în realizarea materialelor

2.2.4. Echilibrul surselor de informaţie în materiale
Cu excepţia radio Găgăuzia, celelalte  posturi monitorizate au difuzat, în luna mai, subiecte tematice cu caracter conflictual. Astfel, Radio Moldova, Prime FM şi TV Prime au realizat câte 4 subiecte de acest gen, Moldova 1 – 6;  „Vocea Basarabiei” – 7; NIT - 10.  La fel, Moldova 1, Prime FM şi TV Prime au realizat toate subiectele cu caracter conflictual cu respectarea unui echilibru informaţional corespunzător. La Radio Moldova unul din cele 4 subiecte a fost parţial echilibrat; la „Vocea Basarabiei” – două subiecte din 7 au fost dezechilibrate; la NIT, din 10 subiecte 6 – dezechilibrate, 3 – parţial echilibrate şi doar unul echilibrat.

Radio Moldova, bunăoară, pe 20 mai, a comunicat ascultătorilor despre învinuirile pe care un candidat la funcţia de primar al capitalei le-a adus funcţionarilor din primăria capitalei (Dorin Chirtoacă, Vlad Modîrcă şi Nistor Grozavu). Deşi candidatul învinuia 3 funcţionari, autorul subiectului a solicitat opinia doar  unuia dintre ei (N.Grozavu). „Vocea Basarabiei”, de exemplu, pe 12 mai, amintea într-un subiect că preşedintele „Congresului Societăţii Civile”, într-o conferinţă de presă, i-a învinuit pe câţiva funcţionari din primăria municipiului Chişinău care, ar fi pretins mită de 270 de mii de lei unui agent economic. Autorul subiectului, însă, nu dă şi opiniile celor învinuiţi, astfel că materialul este considerat dezechilibrat informaţional. Pe 23 mai, “Vocea Basarabiei” difuza într-un subiect dezvăluiri surprinzătoare ale ex-ministrului justiţiei în guvernul Sturza, Ion Păduraru, despre controlul asupra justiţiei moldoveneşti din partea unor persoane sus-puse. În subiect au răsunat mai multe nume cunoscute, mai multe detalii picante, inclusiv vizând un presupus „fond de corupere” a deputaţilor, creat în anul 2009, însă autorul materialului s-a limitat la o singură sursă de informaţie. De asemenea, NIT, pe 11, 20 şi 31 mai a difuzat subiecte parţial echilibrate informaţional. De exemplu, pe 11 mai, într-un material liderul Partidului Lege şi Dreptate Marcel Darie îi acuză de corupţie pe primarul Dorin Chirtoacă, viceprimarul Nistor Grozavu şi pe Dionisie Boaghe. Şi chiar dacă materialul conţine reacţia viceprimarului Nistor Grozavu şi a serviciului de presă al primăriei, lui Marcel Darie i s-a oferit mai mult spaţiu de emisie. Subiectele tematice difuzate de NIT pe 10, 13, 18, 19 şi pe 25 mai au fost dezechilibrate. Bunăoară, pe 25 mai NIT plasează două subiecte cu caracter conflictual. Primul – se referă la presupuşi bani europeni furaţi, care au fost alocaţi pentru reabilitarea drumului Chişinău-Ialoveni, iar al doilea – la o schemă de spălare a banilor la întreprinderea Moldtelecom. În ambele cazuri lipseşte opinia părţilor acuzate.

Tema „corupţia” este deseori de natură conflictuală şi abordarea ei necesită preocupare profesională atentă în echilibrarea surselor de informaţie.

Graficul 2.2.4. Echilibrul surselor de informaţie în materiale 

2.2.5. Protagoniştii materialelor
Protagoniştii subiectelor despre corupţie diferă de la staţie la staţie. Astfel, protagonistul singurului subiect la temă de la Radio Găgăuzia face parte din categoria „funcţionari”. „Vocea Basarabiei” a ignorat politicienii în calitate de protagonişti. Acest post a apelat cel mai des la experţi. La funcţionari a apelat de aproape două ori mai rar, decât la experţi, iar la cetăţeni – de 2 ori mai rar decât la funcţionari. Prime FM şi TV Prime au apelat la câte un cetăţean şi la câte 3 politicieni (politicieni ai partidelor extraparlamentare). Raportul acestor categorii de protagonişti („cetăţeni-politicieni”) la Radio Moldova şi la TV Moldova 1 este de 1 la 4 şi, respectiv, 1 la 6. NIT a apelat cel mai des la funcţionari şi la cetăţeni.

În luna mai, ca şi în monitorizările anterioare, majoritatea instituţiilor mediatice au pus accentul cel mai des pe categoria de protagonişti „funcţionari” – pe surse oficiale de informaţie care, deşi indicate, nu sunt şi cele mai credibile.
Graficul 2.2.5. Frecvenţa prezenţei categoriilor de protagonişti în materiale [image: image36.emf]17

Cei mai mulţi protagonişti în medie per subiect au fost atestaţi la „Vocea Basarabiei” – 3,0 şi Moldova 1 – 2,4. La Radio Moldova acest indice a constituit 2,1;  la NIT – 2,0; la Prime FM şi TV Prime – 1,9; la Radio Găgăuzia – 1,0. În privinţa numărului de protagonişti în materiale la tema corupţiei, situaţia la Radio Găgăuzia este identică cu cea de la monitorizarea temei şomajului. Deci, instituţia a rămas la aceeaşi manieră defectuoasă de abordare a tematicii de interes sporit pentru public.

Graficul 2.2.5.1. Raportul dintre numărul total de protagonişti şi numărul materialelor

2.2.6. Poziţia autorului în materiale
Cu excepţia NIT, care în 8 cazuri din 13 a manifestat părtinire, celelalte staţii de televiziune şi de radio monitorizate au scris materialele la tema „corupţia” cu respectarea principiului imparţialităţii.
2.2.7. Calitatea limbajului
Toate materialele au fost scrise într-un limbaj acceptabil.
2.2.8. Implicarea jurnaliştilor în realizarea materialelor
Toate instituţiile audiovizuale monitorizate, care au difuzat materiale la tema „corupţia” nu au demonstrat implicare activă în realizarea vre-unui subiect, în pofida faptului că tematica respectivă solicită acţiuni investigative. Autorii materialelor despre corupţie, în cel mai bun caz, au căutat surse alternative de informaţie. În rest, s-au mulţumit fie cu informaţia din comunicate sau declaraţii de presă, fie cu cea furnizată la conferinţe de presă, fie cu imagini ale organelor de forţă, fie, pur şi simplu, cu preluarea unor ştiri scrise de alţii.

Cele 79 de subiecte difuzate de staţiile monitorizate au conferit temei o vizibilitate relativă, iar reflectarea a fost superficială.

2.2.9. Etica jurnalistică
Cu excepţia NIT, staţiile monitorizate au respectat, în linii mari, principiile eticii jurnalistice.
Graficul  2.2.9. Respectarea eticii jurnalistice în realizarea materialelor 

MAI 2011. TEMA MONITORIZATĂ – DIFERENDUL TRANSNISTREAN
2.3.1. Frecvenţa abordării temei în materiale
În luna iunie 2011, doar Radio Găgăuzia nu a abordat tema „diferendul transnistrean”. Celelalte posturi au reflectat, în total, de 81 de ori. Materialele s-au referit, în principal, la incidentul de la ambasada rusă la Chişinău, când, reprezentantul regimului de la Tiraspol a fost prezentat drept şef al diplomaţiei transnistrene, iar delegaţia Ministerului Afacerilor Externe şi Integrării Europene a Moldovei a părăsit recepţia organizată cu prilejul zilei naţionale a Rusiei; la negocierile de la Moscova în problema transnistreană; la întâlnirea premierului Vlad Filat cu eurocomisarul Stephan Fuhle, unde s-a discutat despre negocierile de la Moscova în problema transnistreană; la reacţiile mai multor publicaţii din Rusia după eşecul negocierilor de la Moscova în problema transnistreană; la afirmaţiile ziarului rus Kommersant, precum că Rusia nu-l va mai susţine pe actualul lider de la Tiraspol în alegerile din toamnă etc.
Televiziunile din regiunea transnistreană au abordat tema mai des, referindu-se la mai multe aspecte în comparaţie cu cele de la Chişinău. Între acestea: întâlnirea de la Odesa a miniştrilor de externe rus şi ucrainean, în cadrul căreia a fost discutată şi problema reglementării conflictului transnistrean; comemorarea la Bender a aniversării a 19-ea de la declanşarea conflictului; activitatea Comisiei Unificate de Control în preajma zilei alegerilor generale locale; activitatea diplomaţilor de la Tiraspol în vederea pregătirii pentru negocierile informale de la Moscova; reacţii ale mai multor oficiali ruşi referitor la relaţiile dintre Chişinău şi Tiraspol etc.

Cel mai des, tema vizată a fost pe agenda televiziunilor din Tiraspol – TV RMN şi TV SV, în total 35 de ori. „Vocea Basarabiei” a difuzat 12 materiale; Moldova 1 – 9; TV Prime, Radio Moldova şi Prime FM – câte 6; TV Găgăuzia – 4 şi NIT – 3. Astfel, în perioada de referinţă, două televiziuni regionale tiraspolene au abordat tema diferendului transnistrean de două ori mai des decât trei televiziuni naţionale – Moldova 1, Prime şi NIT – luate împreună.
Graficul 2.3.1. Frecvenţa abordării temei în luna iunie 2011 

2.3.2. Genul materialelor
Cu excepţia televiziunilor din Tiraspol, celelalte instituţii audiovizuale monitorizate au reflectat tema diferendul transnistrean prin intermediul genurilor jurnalistice informative. Pe lângă ştiri şi subiecte, TV SV a difuzat două, iar TV RMN – 3 interviuri la temă. Materialele analitice, în mod neîndreptăţit, au lipsit.

2.3.3. Surse de informaţie
Cu excepţia „Vocea Basarabiei”, celelalte posturi monitorizate au utilizat un număr insuficient de surse de informaţie la realizarea materialelor tematice. Astfel, TV Găgăuzia, TV Prime, NIT, Radio Moldova şi Prime FM au scris fiecare material în temeiul unei singure surse. TV RMN, într-un caz; TV SV – în două cazuri şi Moldova 1 – în trei cazuri, au realizat materialele tematice în baza mai multor surse de informaţie. „Vocea Basarabiei” este singura staţie dintre cele monitorizate, care a scris toate materialele tematice din, cel puţin, 2 surse.
Graficul 2.3.3. Numărul surselor de informaţie utilizate în realizarea materialelor 

2.3.4. Echilibrul surselor de informaţie în materiale
Moldova 1, TV Prime, Radio Moldova şi Prime FM nu au difuzat subiecte tematice cu caracter conflictual. Alte 5 staţii au difuzat asemenea materiale. Astfel, cele mai multe au fost la TV RMN – 12, iar cele mai puţine la TV Găgăuzia – unul şi NIT – trei. În cazul TV RMN, doar unul a fost echilibrat, iar 11 – dezechilibrate. La NIT – toate cele trei subiecte au fost dezechilibrate. Din 8 subiecte conflictuale difuzate de TV SV, unul a fost parţial echilibrat şi 7 – dezechilibrate. „Vocea Basarabiei”, la fel, a difuzat 8 subiecte, inclusiv 5 echilibrate, 1 – parţial echilibrat şi 2 – dezechilibrate.

De exemplu, pe 21 iunie “Vocea Basarabiei” a difuzat o ştire, preluată de pe AP Info-Prim Neo, în care comunica ascultătorilor săi, că Tiraspolul sugerează părţilor implicate în dialogul 5+2 să nu se aştepte la schimbări radicale în urma întâlnirii de la Moscova, şi că Tiraspolul acuză Chişinăul de politică neconstructivă faţă de Transnistria. În ştire lipseşte reacţia autorităţilor de la Chişinău. O ştire realizată în aceeaşi manieră a fost difuzată şi pe 27 iunie, în ea fiind prezentă doar declaraţia reprezentantului special al Federaţiei Ruse pentru reglementarea conflictului transnistrean, S.Kubariov, cu referire la faptul că Rusia nu intenţionează, deocamdată, să-şi retragă muniţiile de pe teritoriul transnistrean al Republicii Moldova. TV Găgăuzia, în ştirea difuzată pe 29 iunie, se limitează doar la poziţia şefului diplomaţiei tiraspolene V.Iastrebceak care, în cadrul unui briefing, a declarat că este naiv să se creadă că Chişinăul îşi va schimba radical poziţia la următoarea întâlnire, în formatul 5+2, de la Moscova. NIT, TV RMN şi TV SV, în ştirile şi subiectele cu caracter conflictual, au reflectat anumite evenimente în manieră similară. Bunăoară, în subiectul difuzat pe 21 iunie, NIT a prezentat declaraţia aşa-zisei administraţii prezidenţiale transnistrene, care acuza conducerea de la Chişinău de poziţie neconstructivă în procesul de negocieri privind reglementarea diferendului, fără a solicita reacţia Chişinăului. NIT nu a amintit telespectatorilor săi că, de fapt, „poziţie neconstructivă” a însemnat accentul pus de Chişinău în cadrul negocierilor pe suveranitatea şi integritatea teritorială a Republicii Moldova. Pentru NIT a contat nu veridicitatea informaţiei, ci critica guvernării de dragul criticii şi, în definitiv, dezinformarea auditoriului.

Majoritatea ştirilor şi subiectelor cu caracter conflictual, difuzate de TV RMN şi TV SV, au fost dezechilibrate informaţional. În plus, autorii materialelor de la TV RMN au făcut trimitere la surse de informaţie, precum “mestnîe vlasti” (autorităţile locale) şi “obşcestvenosti” (opinia publică), fiind imposibil de verificat din punct de vedere al veridicităţii. Faptul oferă mari posibilităţi de speculaţii şi de manipulare. De exemplu, pe 6 iunie TV RMN comunica auditoriului că administraţia gimnaziului român subordonat Moldovei, cu sediul în grădiniţa de copii „Kolokolcik”, „în repetate rânduri a participat în activităţi diferite, ce dăunează statalităţii RMN, declară autorităţile locale şi populaţia”. TV SV, în materialele tematice conflictuale au apelat fie doar la opinia părţii transnistrene, fie doar la opinia părţii ruse.

Graficul 2.3.4.Echilibrul surselor de informaţie în materiale

2.3.5. Protagoniştii materialelor
Dintre staţiile monitorizate doar TV SV, în materialele tematice, a apelat la toate cele patru categorii de protagonişti, iar TV Găgăuzia, dimpotrivă, s-a limitat doar la funcţionari. Cu excepţia NIT, categoria de protagonişti „funcţionari” a avut cea mai mare vizibilitate în ştiri şi subiecte la tema vizată. Moldova 1, TV Prime, Radio Moldova şi Prime FM au apelat la două categorii de protagonişti: funcţionari şi experţi/specialişti. NIT, TV RMN şi „Vocea Basarabiei” – la trei categorii. „Vocea Basarabiei” a ignorat „cetăţenii”, iar NIT şi TV RMN – „politicienii” (politicienii partidelor extraparlamentare).
Graficul 2.3.5. Frecvenţa prezenţei categoriilor de protagonişti în materiale 

Cei mai mulţi protagonişti în medie per subiect au fost atestaţi în materialele de la „Vocea Basarabiei” (2,6), iar cei mai puţini – în cele de la TV Găgăuzia (1,0). La NIT, în medie per subiect au revenit câte 2 protagonişti. Indicele respectiv la TV RMN a constituit 1,7; la TV Prime, Radio Moldova şi Prime FM – 1,5; la TV Moldova 1 – 1,4; TV SV – 1,2.
Graficul 2.3.5.1. Raportul dintre numărul total de protagonişti şi numărul materialelor 

2.3.6. Poziţia autorului în materiale
Trei posturi dintre cele monitorizate – NIT, TV RMN şi TV SV, au comis abateri de la principiul imparţialităţii.

2.3.7. Calitatea limbajului
Cu excepţia unui subiect difuzat de NIT, celelalte materiale tematice ale staţiilor supuse monitorizării au fost scrise într-un limbaj acceptabil. NIT, în subiectul difuzat pe 16 iunie, de la conferinţa de presă a Asociaţiei „Moldova mea”, putea omite reproducerea fidelă a limbajului nu tocmai elegant al unuia dintre participanţii la eveniment, dar nu a făcut acest lucru.

2.3.8. Implicarea jurnaliştilor în realizarea materialelor
Cu excepţia cazurilor în care autorii au realizat interviuri la tema monitorizată (TV RMN şi TV SV), ştirile şi subiectele difuzate au solicitat implicare minimă jurnaliştilor.
2.3.9. Etica jurnalistică
Cu excepţia NIT, TV RMN şi TV SV, celelalte posturi au respectat, în linii mari, principiile eticii jurnalistice. NIT, în toate cele 3 subiecte; TV SV – în 7 din 17 subiecte şi TV RMN în 11 din 18 subiecte, au admis derogări de la deontologia profesională care interzice comentariile jurnaliştilor în ştiri.

Graficul 2.3.9. Respectarea eticii jurnalistice în  materiale

Concluzii şi recomandări generale pentru perioada

aprilie-iunie 2011
Concluzii:

· Frecvenţa cu care posturile de radio şi televiziune monitorizate au difuzat materiale tematice nu a asigurat o vizibilitate corespunzătoare problematicii ce ţine de şomaj, corupţie şi diferendul transnistrean. Interesul instituţiilor mediatice pentru cele trei teme a fost invers proporţional importanţei lor. Realizarea materialelor a fost condiţionate, mai degrabă, de urmărirea agendei politice a autorităţilor, decât de activitatea planică a redacţiilor, conform unei politici editoriale coerente;

· Şomajul, corupţia şi diferendul transnistrean reprezintă trei grave probleme ale societăţii şi, pe lângă atenţie permanentă, necesită analiză, dezbateri, identificări de soluţii. Faptul, însă, nu şi-a găsit confirmare în programele instituţiilor audiovizuale monitorizate. Dimpotrivă, toţi radiodifuzorii au ocolit materialele analitice, recurgând în majoritatea absolută a cazurilor la reflectarea temelor prin intermediul genurilor jurnalistice informative;

· Cu mici excepţii, instituţiile mediatice monitorizate au realizat ştirile şi subiectele la cele trei teme cu utilizarea unui număr insuficient de surse de informaţii şi au apelat la un număr insignifiant de protagonişti, de cele mai dese ori – la funcţionari. Acest fapt a diminuat relevanţa şi credibilitatea comunicărilor oferite auditoriului;

· În mod vădit, trei instituţii mediatice dintre cele monitorizate – NIT, TV RMN şi TV SV înregistrează carenţe grave în respectarea eticii profesionale;

· Toţi radiodifuzorii, pe parcursul întregii perioade monitorizate, au demonstrat o implicare pasivă la realizarea ştirilor şi subiectelor ce au abordat tema şomajului, corupţiei şi diferendului transnistrean. Faptul intră în conflict cu misiunea de bază  a jurnalistului care este colectarea, prelucrarea şi difuzarea către public a informaţiei proprii şi nu distribuirea informaţiei străine;

· Toate staţiile monitorizate au nevoie de cunoştinţe teoretice şi abilităţi practice suplimentare în materie de elaborare a agendei tematice; de diversificare a genurilor jurnalistice; de utilizare a surselor de informaţie; de abordare a categoriilor de protagonişti; de implicare activă în realizarea subiectelor. Suplimentar, NIT, trebuie să însuşească şi să respecte principiile şi normele profesionale de scriere a ştirilor de actualitate.
Recomandări:

· Responsabilii de programele de actualitate, au nevoie de cursuri de instruire pentru a însuşi cum să planifice subiectele de interes public, astfel ca ele să fie prezente cu regularitate în edițiile informative şi nu sporadic. Subiectele operative de la evenimentele curente ar trebui să completeze emisiunile de ştiri şi actualităţi, dar nu să le substituie;
· La fel, editorii au nevoie de cunoştinţe şi abilităţi practice în materie de evaluare a calității atât a emisiunilor de ştiri, cât şi a subiectelor de actualitate. Faptul le-ar permite să diversifice genurile jurnalistice, să folosească mai multe surse de informare şi mai mulți protagonişti pentru subiecte, să implice mai activ reporterii în realizarea materialelor tematice. Faptul va permite, de asemenea, renunţarea la materialelor ce nu corespund rigorilor profesionale;
· Pentru reporteri sunt binevenite training-uri de instruire în materie de planificare a subiectelor tematice; de colectare, selectare şi utilizare a datelor şi faptelor relevante şi necesare asigurării, în fiecare subiect, a unui echilibru informațional corespunzător;
· Pentru a asigura o calitate adecvată edițiilor informative, NIT, dar şi televiziunile tiraspolene, trebuie să renunțe ireversibil la jurnalismul de propagandă pe care îl practică.

